

PROJEKTNI ZADATAK

**Izrada funkcionalne specifikacije za razvoj FSDN programske aplikacije**

PROJEKT

Ev. br. nabave: 110/2024/JN

Funkcionalna specifikacija za razvoj FSDN programske aplikacije – FAZA I (FADN/FSDN)

POSLOVNI KORISNIK

Uprava za poljoprivrednu politiku, EU i međunarodnu suradnju

KOORDINATOR PROJEKTA

Glavno tajništvo

Sektor za informacijske sustave, upravljanje imovinom i informiranje

Služba za informacijske sustave

**SADRŽAJ**

[1. Uvod 3](#_Toc173147775)

[2. Poslovna potreba 3](#_Toc173147776)

[3. Opseg zadataka 4](#_Toc173147777)

[4. Upravljanje projektom 5](#_Toc173147778)

[5. Obveze naručitelja 5](#_Toc173147779)

[6. Obveze ponuditelja 5](#_Toc173147780)

[7. Predviđeni rok izvršenja usluge 6](#_Toc173147781)

[8. Standard isporuke 6](#_Toc173147782)

[9. Primopredaja dokumentacije 6](#_Toc173147783)

[10. Poslovna tajna 6](#_Toc173147784)

# Uvod

Države članice su, u skladu s obvezama iz EU zakonodavstva, uspostavile sustav za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj uniji (FADN sustav), kojem je cilj pratiti dohodovni i poslovni rezultat poljoprivrednika za različite kategorije i sektore u poljoprivrednoj proizvodnji te učinak poljoprivrednih politika na poslovanje poljoprivrednika. Podaci se prikupljaju i obrađuju po jedinstvenoj metodologiji te omogućuju usporedbu među državama članicama.

Kako bi se potkrijepili ciljevi ZPP-a i osiguralo da Unija na odgovarajući način odgovori na svoje trenutačne i buduće izazove, Komisija je pristupila pretvorbi FADN-a (Sustav poljoprivrednih knjigovodstvenih podataka) u FSDN (Mreža podataka o održivosti poljoprivrednih gospodarstava).  FSDN obuhvaća tri dimenzije održivosti poljoprivrede Unije, odnosno gospodarsku, te dodatno okolišnu i socijalnu dimenziju. Pretvorba FADN-a u FSDN definirana je Uredbom (EU) 2023/2674 Europskog parlamenta i Vijeća od 22. studenoga 2023. o izmjeni Uredbe Vijeća (EZ) br. 1217/2009 u pogledu pretvorbe sustava poljoprivrednih knjigovodstvenih podataka u mrežu podataka o održivosti poljoprivrednih gospodarstava.

Proširenje podataka omogućiti će da se podrži razvoj politika koje se temelje na dokazima i uspješnosti, kao i analizu poljoprivrednih sektora u državama članicama i u Uniji u cjelini, čime će se mjeriti napredak i pružiti vrijedne smjernice nositeljima politika. FSDN-om će se doprinijeti analizi poboljšane gospodarske, okolišne i socijalne dimenzije ZPP-a, poboljšanju savjetodavnih usluga za poljoprivrednike i ocjenjivanju uspješnosti poljoprivrednih gospodarstava prema referentnim vrijednostima te transparentnosti i pravednosti lanca opskrbe poljoprivredno-prehrambenim proizvodima.

Obzirom da je FSDN-om obuhvat istraživanja proširen, trenutna FADN web aplikacija treba se proširiti, odnosno iskoristiti kao temelj za izradu nove FSDN aplikacije koja bi zadovoljila potrebe prikupljanja i korištenja postojećih i novih varijabli. Također kako bi se smanjilo administrativno opterećenje za poljoprivrednike i prikupljače podataka nova FSDN aplikacija mora omogućiti i „upload“ podataka koji će se dobivati iz drugih izvora/baza i/ili razmjenu podatka u realnom vremenu (gdje je to moguće).

# Poslovna potreba

Predmet nabave je izrada funkcionalne specifikacije za razvoj nove FSDN aplikacije koja bi zadovoljila potrebe unosa prikupljenih FSDN podataka, kontrole prikupljenih podataka, obrada podataka, kreiranje izvješća za slanje u sustav Europske komisije (RICA-1), izrada FADN/FSDN kalkulatora za izračun tipa i ekonomske veličine gospodarstava, zatim excel i pdf izvješća za poljoprivredna gospodarstva koja sudjeluju u istraživanju te dinamičkih izvještaja na razini Hrvatske.

Postojeća funkcionalna specifikacija biti će dostavljena odabranom Ponuditelju.

# Opseg zadataka

Prilikom izrade funkcionalne specifikacije za razvoj FSDN programske aplikacije trebaju se uzeti u obzir sve funkcije iz postojeće FADN aplikacije te nova dokumentacija koja će biti dostavljena odabranom Ponuditelju, a koja će sadržavati nove varijable koje bi se unosile u aplikaciju. Treba predvidjeti mogućnost korištenja već postojeće baze podataka i/ili razvitak nove koja bi sadržavala sve već postojeće FADN podatke iz prethodnih godina te nove FSDN podatke.

Trenutna osnovna funkcija FADN aplikacije je unos i kontrola prikupljenih podataka te generiranje izvješća u određenom formatu koji se šalje u sustav Europske komisije (RICA-1) te bi to bila i primarna funkcija FSDN aplikacije. Također, jedna od funkcija aplikacije je i generiranje individualnih i zbirnih izvješća FADN istraživanja.

FSDN aplikacija treba, kao i postojeća FADN aplikacija, sadržavati niz formi za unos podataka (dostupna dokumentacija biti će dostavljena odabranom Ponuditelju kao i pristup postojećoj FADN aplikaciji), treba imati implementiran sustav autentifikacije kroz dvije razine korisnika (prikupljač podataka i administrator) te implementirane osnovne kontrole za validaciju prilikom unosa podataka kao i međutablične kontrole. Korisničko sučelje aplikacije mora biti prilagođeno prioritetnoj razini korisnika. Nova FSDN aplikacija koja će se koristi za prikupljanje i kontrolu podataka mora počivati na svim zakonitostima EU FSDN metodologije. Unutar same aplikacije moraju se implementirati funkcionalnosti i moduli koji su neizostavna komponenta u daljnjoj obradi i diseminaciji prikupljenih FSDN podataka prema Europskoj komisiji (EK). Aplikacija treba izračunavati i generirati individualna izvješća za poljoprivrednike i usporedna izvješća s podacima drugih poljoprivrednika koji pripadaju odgovarajućim kriterijima tipa i ekonomske veličine te omogućiti korisnicima jednostavan i detaljan prikaz rezultata s uključenim grafičkim prikazima. Temelj za izradu izvještaja je FADN kalkulator koji temeljem unesenih podataka izračunava tip i ekonomsku veličinu za svako poljoprivredno gospodarstvo zasebno. Također, važan detalj je izračunavanje i generiranje predefiniranih zbirnih izvještaja FSDN istraživanja u formi standardnih rezultata prikazanih na posebnom modulu za sve zainteresirane skupine korisnika, a posebno za institucije i tijela odgovorna za provedbu zajedničke poljoprivredne politike.

Obzirom da će se određeni podaci dobivati iz drugih baza treba predvidjeti mogućnost automatiziranog unosa upload-om podataka i/ili razmjenu podataka u realnom vremenu (gdje je moguće) te njihov prikaz i korištenje u FSDN aplikaciji. Određeni podaci unutar aplikacije podložni su promjenama kroz godine (limiti, PDV, koeficijenti standardnog prinosa, registracija novih korisnika…) te je potrebno omogućiti ažuriranje postojećih kao i dodavanje novih kroz admin sučelje. Također treba omogućiti dodavanje pojedinačnih kontrola za validaciju kao i međutabličnih kontrola kroz admin sučelje, upload datoteke s kontrolama iz RICA-1 sustava uz primjenu na sve podatke unesene kroz aplikaciju.

# Upravljanje projektom

Nakon potpisivanja Ugovora i Izjave o povjerljivosti (NDA) održat će se inicijalni sastanak.

Na inicijalnom sastanku:

* Ponuditelj prezentira projektni plan aktivnosti predstavnicima Naručitelja,
* Ponuditelj i Naručitelj dogovaraju voditelje projekta i projektne timove,
	+ osim voditelja projekta, Naručitelj će imenovati i osobu za praćenje tehničke realizacije projekta,
	+ voditelji projekta obiju strana osnovni su kanal komunikacije te moraju biti uključeni u sve aktivnosti na projektu,
* Ponuditelj i Naručitelj dogovaraju dinamiku i ključne faze provedbe projekta koji su temelj za praćenje izvršavanja ugovora,
* Ponuditelj i Naručitelj dogovaraju dinamiku izvještavanja o statusu projekta,
* Ponuditelj i Naručitelj definiraju rizike i plan upravljanja rizicima

Nakon provedene provjere te potvrde Naručitelja da je cijeli projekt izvršen u cijelosti voditelji projekta Naručitelja i Ponuditelja potpisuju Primopredajni zapisnik. Primopredajni zapisnik temelj je za ispostavljanje računa. Potpisom završnog Primopredajnog zapisnika zatvara se projekt.

# Obveze naručitelja

Naručitelj se obvezuje da će:

* osigurati voditelja projekta, te projektni tim Naručitelja koji poznaju poslovne procese vezane uz provođenje projekta,
* omogućiti prihvat isporuka na vrijeme prema projektnom planu,
* eskalirati uočene rizike koji ugrožavaju provedbu projekta prema voditelju projekta Ponuditelja, bez odlaganja,
* nakon izvršene isporuke i potpisivanja primopredajnog zapisnika, izvršiti plaćanje ispostavljenog računa u roku od 30 dana od zaprimanja u elektronički sustav za obradu računa.

# Obveze ponuditelja

Ponuditelj se obvezuje da će:

* osigurati stručne i materijalne preduvjete za izvršenje projekta,
* obveze preuzete ovim projektnim zadatkom obavljati po pravilima struke, vodeći se najvišim profesionalnim, etičkim i stručnim standardima,
* izvršiti sve ugovorene obveze u skladu s projektnim planom i u roku,
* osigurati voditelja projekta i projektni tim s odgovarajućim znanjima potrebnim za provedbu projekta,
* davati cjelovite i točne informacije i artikulirati potrebne pretpostavke na strani Naručitelja radi urednog izvršenja ugovornih obveza sukladno projektnom planu,
* eskalirati uočene rizike koji ugrožavaju provedbu projekta prema voditelju projekta Naručitelja, bez odlaganja.

# Predviđeni rok izvršenja usluge

Predviđeni rok izvršenja usluge je 90 (devedeset) dana od dana sklapanja ugovora ili do izvršenja ugovornih aktivnosti.

# Standard isporuke

Zbog specifične prirode posla, aktivnosti definirane ovim projektnim zadatkom izvršavat će se na lokaciji Ponuditelja, a procesi zaprimanja podataka i kontrole kvalitete na strani Naručitelja.

Ponuditelj će obavljati sve tražene aktivnosti sukladno zakonu struke.

Ponuditelj se obvezuje u svom radu primjenjivati načela u skladu s Općom uredbom o zaštiti osobnih podataka (Uredba (EU) 2016/679).

# Primopredaja dokumentacije

**Primopredaja** uključuje najmanje sljedeće:

* Funkcionalnu specifikaciju,
* Primopredajni zapisnik

Naručitelj stječe trajno, neotuđivo i neisključivo pravo na izrađenu funkcionalnu specifikaciju.

U slučaju raskida ugovora Ponuditelj je obavezan isporučiti dokumentaciju izvršenih aktivnosti na projektnom zadatku.

Sve odredbe navedene u ovom članku projektnog zadatka odnose se na sve eventualne podizvođače koji mogu biti angažirani u realizaciji projekta.

#  Poslovna tajna

Ponuditelj se obvezuje da će podatke tehničkog i poslovnog značaja do kojih ima pristup pri izvršavanju ovog projektnog zadatka čuvati kao poslovnu tajnu. U slučaju da je jedna od strana u projektu odredila za neke podatke viši stupanj tajnosti – primjenjivati će se zakonske odredbe predviđene za određeni stupanj tajnosti.

Obveza čuvanja tajne ostaje i nakon ispunjenja ovog projektnog zadatka, sukladno najvišim propisanim standardima, a u roku od dvije godine od dana isteka ovog projektnog zadatka. Ovaj projektni zadatak ne priječi strane u projektu da se dalje dodatno obvezuju u pogledu zaštite poslovne tajne. U slučaju sukoba između odredbi tih nadopuna i prvotnih odredbi ovog projektnog zadatka, primjenjivat će se odredbe tih nadopuna.

U slučaju izravnog ili neizravnog otkrivanja podataka tehničkog i poslovnog značaja od strane Ponuditelja projekta, Ponuditelj se obvezuje nadoknaditi Naručitelju svaku štetu koju Naručitelj može trpjeti kao rezultat neovlaštene uporabe ili otkrivanja spomenutih podataka ovog projektnog zadatka od strane Ponuditelja.